Broj: 711-I-2101-Pp-124-22/23-10-21

Zagreb, 27. rujna 2023.

**SABINA GLASOVAC**

**potpredsjednica Hrvatskog sabora**

**Predmet: SABINA GLASOVAC, potpredsjednica Hrvatskog sabora**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 27. rujna 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je na temelju napisa objavljenih u medijima i to na portalu jutarnji.hr od dana 15. veljače 2022. otvorilo 17. veljače 2022. predmet u odnosu na obveznicu Sabinu Glasovac, zastupnicu u Hrvatskom saboru, pod brojem Pp-124/22. U navedenom članku navodi se da Sabina Glasovac tvrdi da se naknada za odvojeni život isplaćuje za obavljanje rada izvan mjesta prebivališta te da se ne osjeća manje vrijednom zbog toga što nema svoju obitelj, kao i da je odrasla u Našicama, zbog studija se preselila u Zadar i godinama traži naknadu za odvojeni život.

Člankom 3. stavkom 1. točkom 2. ZSSI-a propisano je da su predsjednik i potpredsjednici Hrvatskog sabora obveznici u smislu odredbi navedenog Zakona.

Zakonom o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), koji je bio na snazi do 25. prosinca 2021. kada je stupio na snagu ZSSI, u članku 3. stavku 1. točki 2. bilo je propisano da su dužnosnici u smislu toga Zakona predsjednik i potpredsjednici u Hrvatskom saboru, dok je u članku 3. stavku 1. točki 3.te točki 26. bilo propisano da su zastupnici u Hrvatskom saboru i pomoćnici ministara dužnosnici u smislu odredbi toga Zakona.

Uvidom u Registar obveznika, koji ustrojava i vodi Povjerenstvo, utvrđeno je da Sabina Glasovac obnaša dužnost potpredsjednice Hrvatskog sabora od 16. listopada 2020. dok je prethodno obnašala dužnost zastupnice u Hrvatskom saboru od 2015.- 2020. te pomoćnika ministra u Ministarstvu znanosti i obrazovanja od 2013. do 2015. godine, slijedom čega je ista bila u obvezi postupati sukladno odredbama ZSSI/11-a te je u obvezi postupati sukladno odredbama trenutno važećeg ZSSI-a.

Povjerenstvo je dopisom Broj: 711-I-1517-Pp-124/22-002-21 od 25. srpnja 2022. i Broj: 711-I-1771-Pp-124/22-04-21 od 02. rujna 2022. zatražilo od Hrvatskog sabora dostavu očitovanja jesu li obveznici Sabini Glasovac, u razdoblju od 28. prosinca 2015. do dana upućivanja dopisa, uz plaću isplaćene i naknada za odvojeni život, naknada za smještaj i režije te naknada troškova putovanja do mjesta prebivališta kao i eventualne druge naknade te temeljem kojeg akta su isplate izvršene.

Hrvatski sabor je na spomenuto traženje odgovorio dopisom od 30. rujna 2022., KLASA: 023-01/22-01/12, URBROJ: 6541-22-06, uz koji je dostavljen dopis Ureda za opće poslove Hrvatskoga sabora i Vlade Republike Hrvatske od 27.rujna 2022., KLASA: 121/02/22-02/03, URBROJ: 50403-05-1/09-22-02, u kojem je navedeno da je obveznici Sabini Glasovac u traženom razdoblju isplaćivana naknada za odvojeni život temeljem Rješenja Odbora za izbor, imenovanja i upravne poslove Hrvatskoga sabora (KLASA: UP/I-121-04/16-01/52, URBROJ: 6521-18-16-01 od 15. veljače 2016., KLASA: UP/I-121-04/16-01/52, URBROJ: 6521-18-16-02 od 31. svibnja 2016., ., KLASA: UP/I-121-04/16-03/29, URBROJ: 6521-18-16-01 od 09. studenog 2016., i KLASA: UP/I-121-04/20-01/49, URBROJ: 6521-18-20-01 od 22. rujna 2020.).

Iz navedenih Rješenja, čije su preslike dostavljene uz očitovanje Hrvatskog sabora razvidno je da je obveznici Sabini Glasovac priznato pravo na primanje naknade za odvojeni život od 15. rujna 2020. u iznosu od 1.000,00 kuna mjesečno te je također utvrđeno da se prethodno utvrđena naknada za odvojeni život ne isplaćuje u vremenu od 15. srpnja do 15. rujna i od 15. prosinca do 15. siječnja tekuće godine kao i u razdoblju od raspuštanja do konstituiranja novog saziva Hrvatskoga sabora, a na isti način je obveznici priznata naknada od 14. listopada 2016. Rješenjem od 09. studenoga 2016. te od 15. veljače 2016. Rješenjem od 31. svibnja 2016.

Naposljetku, obveznici je Rješenjem od 15. veljače 2022. utvrđeno pravo na naknadu za odvojeni život od 27. siječnja 2016.

Uz očitovanje Hrvatskog sabora dostavljene su i preslike ugovora o najmu stana (KLASA: 371-01/16-01/51, URBROJ: 6544-3-16-01 od 27. siječnja 2016., sporazumni raskid ugovora o najmu stana KLASA: 371-01/16-01/51, URBROJ: 6544-3-18-02 od 26. travnja 2018., i ugovor o najmu stana KLASA: 371-01/18-01/5, URBROJ: 6544-3-18-1 od 27. travnja 2018. i ugovor o najmu stana KLASA: 371-01/20-01/87, URBROJ: 6544-3-20-1 od 15. listopada 2020.).

Iz navedenih ugovora o najmu stana razvidno je da se radi o trostranim ugovorima na određeno vrijeme koji su sklopljeni između fizičkih osoba kao najmodavaca, Hrvatskog sabora, zastupanog po tajniku Hrvatskoga sabora, kao najmoprimca, i Sabine Glasovac kao korisnika stana. Predmet navedenih ugovora je najam stana u Zagrebu radi stanovanja Sabine Glasovac, zastupnice u Hrvatskom saboru te je istima ugovorena mjesečna najamnina u iznosu od 2.500,00 kuna neto koju, uz porez i prirez za najam stana, plaća najmoprimac, dok korisnik stana u odnosu na oba sklopljena ugovora plaća režijske troškove, s time da je u ugovoru od 27. travnja 2018. i 15. listopada 2020. ugovoreno da trošak zajedničke pričuve snosi najmodavac.

Povjerenstvo je u svome predmetu Broj: Pp-118/22 zaprimilo očitovanje Hrvatskog sabora, Odbora za izbor, imenovanja i upravne poslove, od 19. travnja 2023. KLASA: 023-01/23-01/04, URBROJ: 6521-18-23-02, u kojem je navedeno da je člankom 13. stavkom 1. točkom 1. Zakona o obvezama i pravima državnih dužnosnika („Narodne novine“, br. 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.) propisano da dužnosnici (zastupnici) imaju pravo na naknadu za odvojeni život.

Dalje se navodi da je člankom 2. Zakona o pravima i dužnostima zastupnika u Hrvatskom saboru („Narodne novine“, br. 55/00., 107/01., 86/09., 91/10. i 49/11., 12/12., 102/14. – Odluka Ustavnog suda Republike Hrvatske i 44/17.) propisano da zastupnici imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako Zakonom nije što drukčije određeno.

U istom se očitovanju također navodi da je pravo na naknadu za odvojeni život za zastupnike Hrvatskoga sabora regulirano Odlukom o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika („Narodne novine“, br. 128/00., 16/01., 40/01., 51/01. – pročišćeni tekst, 132/02., 144/02. – pročišćeni tekst, 158/03., 38/05., 44/05. – pročišćeni tekst i 47/16.) iz koje proizlazi da pravo na naknadu za odvojeni živort pripada zastupnicima koji imaju prebivalište udaljeno više od 50 km od Zagreba, a u vrijeme zasjedanja Sabora, radnih tijela i klubova zastupnika koriste smještaj u stanovima za službene potrebe, unajmljenim garsonijerama i jednosobnim stanovima pod jednakim uvjetima kao i u stanovima za službene potrebe, te zastupnicima koji imaju osiguran smještaj u Zagrebu u stanu koji je u njihovom vlasništvu ili vlasništvu člana njihove uže obitelji.

U očitovanju se dalje navodi da je kod donošenja rješenja o priznavanju prava na naknadu za odvojeni život potrebno utvrditi da zastupnik ostvaruje smještaj na jedan od načina predviđenih spomenutom Odlukom te da zastupnik ima prebivalište udaljeno više od 50 km od Zagreba, a da o osiguranom smještaju zastupnika Odbor obavještava Tajnik Hrvatskog sabora, ako se radi o smještaju u unajmljenom stanu (dostavlja se Ugovor o najmu stana), Predsjedništvo Hrvatskoga sabora, ako se radi o stanu za službene potrebe (dostavlja se Odluka o priznavanju prava zastupnika u Hrvatskom saboru na smještaj u stanu za službene potrebe u Zagrebu i Ugovor o korištenju stana za službene potrebe), te zastupnik, ako se radi o stanu u osobnom vlasništvu ili vlasništvu člana obitelji (dostavlja se izjava o navedenom). Podatke o prebivalištu i namjeri korištenja osiguranog smještaja u Zagrebu s naknadom za odvojeni život za vrijeme obnašanja zastupničke dužnosti Odbor koristi iz Zastupničkog upitnika zastupnika koji su isti dužni ispuniti na početku mandata i sve promjene tijekom mandata javiti u Tajništvo Hrvatskoga sabora te da zastupnici također ispunjavaju zahtjev za ostvarivanje prava u Hrvatskom saboru u kojem je jedna od ponuđenih opcija i pravo na smještaj u Zagrebu s naknadom za odvojeni život.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-1335-Pp-124-22/23-06-21 od 15.lipnja 2023. zatražilo od Ministarstva unutarnjih poslova dostavu podataka o prebivalištu i/ili boravištu Sabine Glasovac te je na spomenuto traženje Ministarstvo unutarnjih poslova odgovorilo dopisom od 03.srpnja 2023., KLASA: 220-01/23-02/5610, URBROJ: 511-01-202-23-2, dostavljajući zatraženo uvjerenja o prebivalištu i/ ili boravištu.

Iz dostavljenog Uvjerenja o prebivalištu za Sabinu Glasovac od 03. srpnja 2023., KLASA: 220-01/23-07/672, URBROJ:511-01-202-23-86, razvidno je da je ista od 24. rujna 1986. do dana 08. travnja 1991. imala prebivalište u Đurđenovcu, od 08. travnja 1991. do 25. travnja 2001. u Našicama, od do 25. travnja 2001. pa do dana izdavanja uvjerenja u Zadru.

Nadalje kako to proizlazi iz dopisa MUP-a RH Uprave za migraciju, državljanstvo i upravne poslove od dana 03. srpnja 2023. KLASA: 220-01/23-02/5610 Sabina Glasovac imala je prijavljeno boravište od 13. studenog 1998. do 13. studenog 1999. u Zadru te od 25. rujna 2012. do 25. rujna 2013. u Zagrebu.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 1. stavkom 2. podstavkom 2. Zakona o obvezama i pravima državnih dužnosnika propisano je da su predsjednik i potpredsjednici Hrvatskog sabora dužnosnici u smislu toga Zakona.

Člankom 11. Zakona o obvezama i pravima državnih dužnosnika propisano je da za vrijeme obnašanja dužnosti dužnosnici imaju: pravo na plaću, pravo na naknadu određenih materijalnih troškova i druga prava u svezi s obnašanjem dužnosti.

Člankom 13. istoga Zakona propisano je da su naknade materijalnih troškova na koje dužnosnici imaju pravo: naknada za odvojeni život, naknada troškova za službeno putovanje i naknada troškova prehrane te da se na navedene naknade primjenjuju propisi koji se odnose na te naknade za ostale korisnike državnog proračuna.

Citirane odredbe članka 11. i 13. Zakona o obvezama i pravima državnih dužnosnika neizmijenjene su na snazi od dana početka primjene navedenog Zakona 1. kolovoza 1998.

Prema članku 2. Zakona o pravima i dužnostima zastupnika u Hrvatskom saboru zastupnici u Hrvatskom saboru, imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako istim Zakonom nije što drukčije određeno. Člankom 3. navedenog Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima pravo na: plaću, odnosno razliku plaće ako je plaća koju zastupnik ostvaruje po drugoj osnovi manja, naknadu plaće nakon prestanka obnašanja zastupničke dužnosti, naknadu materijalnih troškova u mjesečnom, paušalnom iznosu (zastupnički paušal), mirovinu prema Zakonu o mirovinskom osiguranju, te druga prava utvrđena istim Zakonom i Poslovnikom i drugim aktima.

Odlukom o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika u točki I. stavku 1. propisano je da zastupnici u Hrvatskomu saboru koji imaju prebivalište udaljeno više od 50 km od Zagreba u vrijeme zasjedanja Sabora, radnih tijela i klubova zastupnika koriste smještaj:

– u stanovima za službene potrebe,

– u unajmljenim garsonijerama i jednosobnim stanovima pod jednakim uvjetima kao i u stanovima za službene potrebe i

– iznimno, hotelski smještaj kada im nije osiguran smještaj iz podstavka 1. i 2. iste točke Odluke.

Prema točki II. Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika naknada za smještaj zastupnika u Zagrebu iz podstavka 1. i 2. točke I. iste Odluke određuje se u mjesečnom iznosu 2.500,00 kuna (neto) za najam stana i isplaćuje najmodavcu iz sredstava osiguranih u državnom proračunu na temelju ugovora o najmu stana zaključenog između najmodavca i Hrvatskoga sabora kao najmoprimca, a naknada troškova režije isplaćuje se na temelju računa zastupnika do 500 kuna mjesečno.

Istom je točkom navedene Odluke utvrđeno i da zastupniku iz podstavka 1., 2. i 3. točke I. iste Odluke pripada pravo na naknadu za odvojeni život iz točke 1. članka 13. Zakona o obvezama i pravima državnih dužnosnika te da naknada za smještaj zastupnika u Zagrebu i naknada za odvojeni život isključuju pravo zastupnika na dnevnice za dan dolaska i povratka sa zasjedanja odnosno sa sjednice radnog tijela ili kluba zastupnika.

Odlukom o izmjeni i dopuni Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika naknada za smještaj zastupnika u Zagrebu („Narodne novine“, br. 47/16.) od 13. svibnja 2016., koja je istoga dana stupila na snagu, utvrđeno je da se naknada za odvojeni život neće isplaćivati zastupnicima u vremenu od 15. srpnja do 15. rujna i od 15. prosinca do 15. siječnja tekuće godine, te u razdoblju od raspuštanja do konstituiranja novog saziva Hrvatskoga sabora.

Odlukom o visini dnevnice za službeno putovanje u zemlji i visini naknade za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima („Narodne novine“, br. 117/12.) u točki V. stavku 1. propisano je da naknada za odvojeni život od obitelji, koja isključuje pravo na dnevnicu za obavljanje službenih poslova u mjestu prebivališta obitelji, mjesečno iznosi 1.000,00 kuna.

Odlukom o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije u točki VI. stavku 1. propisano je da zastupnici, koji koriste smještaj u stanovima za službene potrebe ili u unajmljenim stanovima i oni koji iznimno koriste hotelski smještaj, a na sjednice Sabora, radnih tijela i klubova zastupnika dolaze vlastitim vozilom, imaju pravo na višekratnu naknadu troškova kilometraže (pri dolasku i odlasku u svakom tjednu koliko traje zasjedanje).

Nastavno na sve utvrđeno u ovoj pravnoj stvari, Povjerenstvo ističe kako se vezano uz primanje obveznice Sabine Glasovac po osnovi naknade za smještaj zastupnika u Zagrebu, naknade za troškove režija, naknade za odvojeni život u razdoblju od početka obnašanja dužnosti zastupnice u Hrvatskom saboru te potpredsjednice Hrvatskog sabora nije utvrdilo da iz postupanja obveznice proizlazi primanje nedopuštenih naknada.

Naime, naknadu za smještaj zastupnika u Zagrebu u iznosu od 2.500,00 kuna neto koja se isplaćuje najmodavcu, uvećana za porez i prirez, obveznica Sabina Glasovac ostvarila je temeljem odredbi Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika budući da je u predmetnom razdoblju imala prijavljeno prebivalište u Zadru koji je udaljen više od 50 km od Zagreba, dok u vrijeme primanja naknade nije imala prijavljeno boravište u nekom mjestu, te je bila korisnik unajmljenog stana temeljem Ugovora o najmu stanova koje je Hrvatski sabor sklopio s najmodavcima.

Također, obveznica Sabina Glasovac u predmetnom je razdoblju primala naknadu troškova režija za unajmljene stanove temeljem odredbi iste Odluke prema kojima je temeljem računa imala pravo na isplatu do 500,00 kuna mjesečno.

Nadalje, obveznica Sabina Glasovac je u razdoblju od 28. prosinca 2015. do 30. studenoga 2015.. pa nadalje primala mjesečnu naknadu za odvojeni život neto koja od 21. svibnja 2016. nije isplaćivana zastupnicima u vremenu od 15. srpnja do 15. rujna i od 15. prosinca do 15. siječnja tekuće godine, te u razdoblju od raspuštanja do konstituiranja novog saziva Hrvatskoga sabora. Navedeni primitak također je ostvaren temeljem odredbi Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika i Odluke o visini dnevnice za službeno putovanje u zemlji i visini naknade za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima.

Slijedom svega navedenog, Povjerenstvo utvrđuje da u konkretnom predmetu nisu ispunjene pretpostavke za pokretanje postupka iz nadležnosti Povjerenstva protiv obveznice Sabine Glasovac, potpredsjednice u Hrvatskom saboru, međutim smatra nužnim istaknuti da su obveznici u obnašanju javne dužnosti dužni čuvati vlastitu vjerodostojnost i dostojanstvo povjerene im dužnosti te povjerenje građana i u tom smislu dodatno i pravovremeno preispitivati svako svoje pravo ili povlasticu.

Povjerenstvo napominje da se radi o nadstandardima koji idu u smjeru jačanja etike vlasti te da donošenje takvih moralno ispravnih odluka pri obavljanju javne dužnosti doprinosi i vrednovanju postupaka od strane građana kao moralnih i ispravnih, a dodatno jačaju integritet obveznika, budući da se u suprotnom postavlja pitanje moralnosti neovisno o činjenici određenog prava.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Sabina Glasovac, osobnom dostavom
2. Objava na internetskoj stranici Povjerenstva
3. Pismohrana